เป๊ปซี่SSNสงบศึกชิงเสริมสุข
&#8220;เป๊ปซี่และเอสเอส เนชั่นแนล โลจิสติกส์&#8221; สงบศึก
20 ส.ค. 2554

“เป๊ปซี่และเอสเอส เนชั่นแนล โลจิสติกส์” สงบศึก 
ทำสัญญาเสนอราคาซื้อขาย เบื้องต้นไม่สรุปใครถือหุ้นใหญ่ ขึ้นกับราคาที่เป๊ปซี่เป็นฝ่ายเสนอก่อน
รายงานข่าวจากบริษัท เสริมสุข (SSC) เปิดเผยว่า คณะกรรมการบริษัทได้รับทราบหนังสือลงวันที่ 20 ก.ค.ที่ผ่านมา จากบริษัท เป๊ปซี่–โคลา (ไทย) เทรดดิ้ง เซเว่นอัพ และบริษัท เอสเอส เนชั่นแนล โลจิสติกส์ (SSN) ซึ่งทั้งสองกลุ่มเป็นผู้ถือหุ้นใหญ่ ได้ลงนามสัญญาจะซื้อจะขายหุ้น ลงวันที่ 20 ก.ค. 
สาระสำคัญของสัญญา คือ กลุ่มเป๊ปซี่จะต้องเสนอราคาหุ้นให้ SSN พิจารณา และ SSN จะเป็นฝ่ายเลือกที่จะขายหุ้นที่ถืออยู่ทั้งหมดให้แก่เป๊ปซี่ หรือเลือกซื้อหุ้นที่กลุ่มเป๊ปซี่ถืออยู่ทั้งหมดในราคาที่เป๊ปซี่เสนอ
“หากข้อตกลงระหว่างกลุ่มผู้ถือหุ้นใหญ่ตกลงกันได้จะเป็นประโยชน์ต่อเสริมสุขและผู้ถือหุ้นโดยรวม เนื่องจากมีความชัดเจนในทิศทางดำเนินธุรกิจของเสริมสุข รวมทั้งทำให้ข้อขัดแย้งต่างๆ ที่เกิดขึ้นหมดไป” บริษัท ระบุ
แหล่งข่าว เปิดเผยว่า เป๊ปซี่มีข้อเสนอที่เป็นประโยชน์กับเสริมสุขกรณีที่เป๊ปซี่ได้หุ้นจาก SSN โดยเป๊ปซี่จะต่อสัญญาทำธุรกิจกับเสริมสุขออกไปอีกช่วงหนึ่ง จากเดิมสัญญา Exclusive Bottling Appointment (EBA) จะหมดอายุวันที่ 1 เม.ย. 2555 (ยกเลิกสัญญาฉบับวันที่ 1 ม.ค. 2541) และทำสัญญา EBA ฉบับใหม่ 
สำหรับสัญญาฉบับใหม่กรณีที่เป๊ปซี่เป็นผู้ซื้อหุ้นจาก SSN เป๊ปซี่มีอายุสัญญา 7 ปี และต่ออัตโนมัติอีก 5 ปี ซึ่งสัญญาฉบับใหม่คาดว่าเริ่มต้นวันที่ 1 พ.ย. 2554 นอกจากนี้ EBA ใหม่จะกำหนดค่าหัวน้ำเชื้อลดลง 8.61% ก่อนหักส่วนลด
กรณีที่ SSN เป็นผู้เสนอซื้อหุ้นจากเป๊ปซี่ หรือกรณีไม่มีการซื้อหุ้นจากเป๊ปซี่ ให้มีการแก้ไขแผนธุรกิจในอนาคต โดยให้เสริมสุขและเป๊ปซี่ขยายเวลาการเลิกสัญญา EBA ฉบับปัจจุบัน โดยขยายออกไปอีก 7 เดือน ไปสิ้นวันที่ 1 พ.ย. 2555
ภายหลังปลด H ราคาหุ้นพุ่งขึ้นไปปิด 55.25 บาท เพิ่มขึ้น 7 บาท มูลค่าซื้อขาย 24.54 ล้านบาท